ประกาศกระทรวงเกษตรและสหกรณ์ เรื่อง กำหนดพืช และพาหะจากแหล่งที่กำหนดเป็นสิ่งต้องห้าม ข้อยกเว้น และเงื่อนไขตามพระราชบัญญัติกักพืช พ.ศ. 2507 (ฉบับที่ 9) พ.ศ. 2551

ประกาศกระทรวงเกษตรและสหกรณ์
ประกาศกระทรวงเกษตรและสหกรณ์
เรื่อง กำหนดพืช
และพาหะจากแหล่งที่กำหนดเป็นสิ่งต้องห้าม ข้อยกเว้น และเงื่อนไข
ตามพระราชบัญญัติกักพืช
พ.ศ. ๒๕๐๗ (ฉบับที่ ๙)
พ.ศ. ๒๕๕๑
 

ตามประกาศกระทรวงเกษตรและสหกรณ์
เรื่อง กำหนดพืช และพาหะจากแหล่งที่กำหนดเป็นสิ่งต้องห้าม ข้อยกเว้น
และเงื่อนไขตามพระราชบัญญัติกักพืช พ.ศ. ๒๕๐๗ (ฉบับที่ ๕) พ.ศ. ๒๕๕๐ ลงวันที่ ๒๖
เมษายน ๒๕๕๐
ในบทเฉพาะกาลกำหนดให้สิ่งต้องห้ามตามท้ายประกาศที่เคยมีการนำเข้ามาในราชอาณาจักรแล้วในลักษณะทางการค้าก่อนที่ประกาศนี้มีผลใช้บังคับ
จะได้รับการผ่อนผันให้นำเข้าได้ต่อไปจนกว่าการวิเคราะห์ความเสี่ยงศัตรูพืชของสิ่งต้องห้ามนั้นเสร็จสิ้น
โดยองค์กรอารักขาพืชแห่งชาติของประเทศผู้ส่งออกต้องแจ้งความประสงค์ขออนุญาตนำเข้าเป็นลายลักษณ์อักษรและแสดงเอกสารหลักฐานที่เคยมีการนำเข้าภายในระยะเวลา
๕ ปี ที่ผ่านมาต่ออธิบดีกรมวิชาการเกษตร และต้องส่งข้อมูลทางวิชาการของสิ่งต้องห้ามที่ขออนุญาตนำเข้า
เพื่อประกอบการวิเคราะห์ความเสี่ยงศัตรูพืชภายในระยะเวลาที่กำหนดนั้น

บัดนี้
ได้สิ้นสุดระยะเวลาการยื่นคำขอผ่อนผันแล้ว
แต่เนื่องจากมีสิ่งต้องห้ามบางชนิดไม่ได้ขอผ่อนผันการนำเข้า
และจำเป็นต้องนำเข้าเป็นวัตถุดิบในการผลิตภาคอุตสาหกรรม
ประกอบกับส่วนที่นำเข้ามีความเสี่ยงศัตรูพืชต่ำ อาศัยอำนาจตามความในมาตรา ๖
แห่งพระราชบัญญัติกักพืช พ.ศ. ๒๕๐๗ ซึ่งแก้ไขเพิ่มเติมโดยพระราชบัญญัติกักพืช
(ฉบับที่ ๒) พ.ศ. ๒๕๔๒ รัฐมนตรีว่าการกระทรวงเกษตรและสหกรณ์โดยคำแนะนำของคณะกรรมการกักพืช
จึงออกประกาศไว้ ดังต่อไปนี้

ข้อ
๑ สิ่งต้องห้ามตามท้ายประกาศกระทรวงเกษตรและสหกรณ์
เรื่อง กำหนดพืช และพาหะจากแหล่งที่กำหนดเป็นสิ่งต้องห้าม ข้อยกเว้น
และเงื่อนไขตามพระราชบัญญัติกักพืช พ.ศ. ๒๕๐๗ (ฉบับที่ ๕) พ.ศ. ๒๕๕๐ ลงวันที่ ๒๖
เมษายน ๒๕๕๐ ที่เคยมีการนำเข้ามาในราชอาณาจักรแล้วในลักษณะทางการค้าก่อนที่ประกาศนี้มีผลใช้บังคับ
จะได้รับการผ่อนผันให้นำเข้าได้ต่อไป
โดยผู้นำเข้าต้องแจ้งความประสงค์ขออนุญาตนำเข้าเป็นลายลักษณ์อักษรและแสดงข้อมูลเอกสารหลักฐานที่เคยมีการนำเข้าในระยะเวลา
๓ ปี พร้อมทั้งแนบใบรับรองปลอดศัตรูพืชหรือเอกสารใบส่งของต่ออธิบดีกรมวิชาการเกษตรภายในระยะเวลา
๙๐ วัน นับถัดจากวันที่ประกาศฉบับนี้มีผลบังคับใช้

ข้อ
๒ สิ่งต้องห้ามที่จะได้รับการผ่อนผันให้นำเข้าต้องอยู่ในสภาพที่มีความเสี่ยงศัตรูพืชต่ำและมีวัตถุประสงค์การนำเข้าเพื่อเป็นวัตถุดิบในการผลิตภาคอุตสาหกรรม

ข้อ
๓ การนำเข้าสิ่งต้องห้ามที่ได้รับการผ่อนผันต้องเป็นไปตามหลักเกณฑ์
วิธีการ และเงื่อนไขที่อธิบดีกรมวิชาการเกษตรกำหนด

ทั้งนี้
ตั้งแต่วันถัดจากวันประกาศในราชกิจจานุเบกษาเป็นต้นไป[๑]


ประกาศ ณ วันที่ ๒
พฤษภาคม พ.ศ. ๒๕๕๑
สมศักดิ์ ปริศนานันทกุล
รัฐมนตรีว่าการกระทรวงเกษตรและสหกรณ์






























ปริยานุช/ผู้จัดทำ
๒๖ มิถุนายน ๒๕๕๑

พิมลกร/ปรับปรุง
๔ ตุลาคม ๒๕๕๖

พลัฐวัษ/ตรวจ
๔ ตุลาคม ๒๕๕๖
[๑] ราชกิจจานุเบกษา
เล่ม ๑๒๕/ตอนพิเศษ ๑๐๒ ง/หน้า ๑๕/๑๘ มิถุนายน ๒๕๕๑